
[bookmark: TextBodyBegin]Evropski parlament,
–	ob upoštevanju členov 144(5) in 132(4) Poslovnika,
A.	ker so teroristi Hamasa 7. oktobra 2023 napadli Izrael in namerno umorili 1139 izraelskih in tujih državljanov; ker imajo 134 talcev še vedno zajetih v grozljivih razmerah;
B.	ker je Parlament ta nizkotni napad večkrat obsodil in potrdil pravico Izraela do samoobrambe v mejah mednarodnega prava; ker je bilo v nesorazmernem izraelskem odzivu na ta napad v Gazi ubitih več kot 30.000 ljudi, 70.000 pa ranjenih;
C.	ker v Gazi vlada hudo pomanjkanje hrane in ker tamkajšnjim prebivalcem grozi lakota; ker je po podatkih WHO skoraj 16 % otrok v Gazi že zdaj hudo podhranjenih; ker Palestinci bivajo v grozljivih, smrtno nevarnih razmerah, saj nimajo dovolj hrane in ne morejo zadovoljevati preostalih osnovnih potreb;
D.	ker je bilo 29. februarja 2024 ubitih 100 Palestincev, 700 pa ranjenih, ko so izraelski vojaki med dostavo humanitarne pomoči začeli streljati; ker je OZN 20. februarja 2024 ustavil dobavo hrane v severno Gazo, saj so bili konvoji tarča napadov in plenjenja;
1.	odločno obsoja oviranje humanitarne pomoči in napade na humanitarne konvoje; ostro obsoja Hamasove ugrabitve in plenjenje konvojev pomoči; poziva Izrael, naj nemudoma dovoli in v celoti omogoči neovirano in varno dostavo pomoči v Gazo in po njej prek vseh obstoječih prehodov; pozdravlja morske koridorje, vendar opominja, da mora imeti dostava po kopnem prednost;
2.	odločno obsoja ponavljajoče se napade na civiliste, ki iščejo pomoč, ter na humanitarne in zdravstvene ustanove in delavce; obžaluje katastrofalne posledice teh napadov za civiliste v Gazi, zlasti otroke; poziva vse strani, naj napade takoj ustavijo; zahteva neodvisno mednarodno preiskavo;
3.	obsoja uboje 161 humanitarnih delavcev OZN, 340 zdravstvenih delavcev, 7 humanitarnih delavcev ter 133 novinarjev in medijskih delavcev;
[bookmark: _GoBack]4.	znova poziva k takojšnji in trajni ustavitvi ognja, da bi preprečili množično lakoto, ki grozi Gazi, ter k takojšnji in brezpogojni izpustitvi vseh talcev; odločno obsoja porast nasilja ekstremističnih naseljencev in napade izraelske vojske na Palestince na Zahodnem bregu, v katerih je bilo ubitih že več sto, ranjenih pa več tisoč palestinskih civilistov; odločno obsoja pospešeno nezakonito naseljevanje palestinske zemlje, ki je v nasprotju z mednarodnim pravom; naj se Mednarodnemu odboru Rdečega križa nemudoma omogoči, da obišče izraelske talce v Gazi in jim nudi potrebno zdravstveno oskrbo; 
5.	je zelo zaskrbljen zaradi katastrofalnih humanitarnih razmer v Gazi, tudi grozeče lakote, širjenja bolezni in potrjenih smrti otrok zaradi podhranjenosti in dehidracije; je zaskrbljen, ker dostava pomoči poteka v nevarnih okoliščinah; poudarja, da je treba nujno poskrbeti za hitre, varne in neovirane humanitarne poti; poziva izraelske oblasti, naj znova odprejo mejne prehode v Rafi, Kerem Šalomu, Karmiju in Erezu; priznava, da je agencija UNRWA v tej regiji nepogrešljiva;
6.	je globoko zaskrbljen zaradi tveganja zaostritve konflikta, zlasti v Libanonu;
7.	poziva Izrael, naj spoštuje določbe mednarodnega humanitarnega prava in ravna v skladu z resolucijo varnostnega sveta OZN št. 2712, ki zahteva uporabo „vseh razpoložljivih poti v Gazo in po vsej Gazi“, da bi olajšal dostavo pomoči; zahteva uresničitev odredbe Meddržavnega sodišča z dne 26. januarja 2024, med drugim sprejetje „takojšnjih in učinkovitih ukrepov za izvajanje nujno potrebnih osnovnih storitev in dostavo humanitarne pomoči“;
8.	pozdravlja namero podpredsednika Komisije/visokega predstavnika Unije za zunanje zadeve in varnostno politiko, da bo z zunanjimi ministri razpravljal o tem, ali Izrael spoštuje klavzulo o človekovih pravicah iz pridružitvenega sporazuma[footnoteRef:1]; [1:  	Evro-mediteranski pridružitveni sporazum med Evropskimi skupnostmi in njihovimi državami članicami na eni strani in državo Izrael na drugi (UL L 147, 21.6.2000, str. 3).] 

9.	zahteva takojšnjo obnovitev ključne infrastrukture, da bi preprečili katastrofalno lakoto in slabšanje prehranske varnosti; znova poudarja, da je treba po najboljših močeh preprečiti nadaljnjo izgubo življenj nedolžnih civilistov;
10.	je trdno prepričan, da mir, varnost, stabilnost in blaginja v Gazi ne bodo mogoči in da palestinsko-izraelske sprave ne bo, dokler bodo Hamas in druge teroristične skupine delovale na tem območju; ponovno poudarja, da terorizem, hujskanje in nasilje niso združljivi z mirno rešitvijo izraelsko-palestinskega konflikta;
11.	naroči svoji predsednici, naj to resolucijo posreduje Svetu, Komisiji, OZN, vladi Izraela in palestinskim oblastem.

